钦定古今图书集成/明伦汇编/氏族典/第120卷 > 陈子昂
## 钦定古今图书集成/明伦汇编/氏族典/第120卷 > 陈子昂

按《唐书陈子昂传》：“子昂，字伯玉，梓州射洪人。其先居
新城，六世祖太乐。当齐时，兄弟竞豪杰，梁武帝命为
郡司马。父元敬，世高赀，岁饥，出粟万石赈乡里。举明
经，调文林郎。子昂十八，未知书，以富家子，尚气决，弋
博自如。他日入乡校，感悔，即痛修饰。文明初，举进士。
时高宗崩，将迁梓宫长安，于是关中无岁，子昂盛言”
东都胜垲，可营山陵，上书，武后奇其才，召见金华殿。
子昂貌柔野，少威仪，而占对慷慨，擢麟台正字。垂拱
初，诏问群臣调元气当以何道，子昂因是劝后兴明
堂。太后方谋开蜀山，由雅州道翦生羌，因以袭吐蕃。
子昂上书，以七验谏止之。后复召见，使论为政之要。
子昂乃奏八科：一措刑，二官人，三知贤，四去疑，五招
谏，六劝赏，七息兵，八安宗子。俄迁右卫胄曹参军。后
既称皇帝，改号周，子昂上《周受命颂》以媚悦。后虽数
召见，问政事，论亦详切，故奏闻辄罢。以母丧去官，服
终，擢右拾遗。子昂多病，居职不乐，会武攸宜讨契丹，
高置幕府，表子昂参谋。次渔阳，前军败，举军震恐。攸
宜轻易，无将略，子昂谏攸宜以其儒者，谢不纳。居数
日，复进计，攸宜怒，徙署军曹，子昂知不合，不复言。圣
历初，以父老表解官归。会父丧，庐冢次，每哀恸，闻者
为涕。县令段简贪暴，闻其富，欲害子昂，家人纳钱二
十万缗，简薄其赂，捕送狱中死，年四十三。